Quasimodogeniti – vasárnapra

**ÉLŐ REMÉNYSÉG**

**Alapige: 1Péter 1, 3-9**

**Bibliaolvasás: 1 Péter 1,1-16**

Húsvét után természetszerűleg fogalmazódik meg bennünk a kérdés: mi haszna számunkra a Húsvétnak? Egyáltalán mi haszna a Jézus Krisztus feltámadásának? Évről évre felelevenítjük a feltámadás történetét, aztán eltelnek a piros betűs húsvéti napok, s megint ránk szakadnak a szürke hétköznapok a maguk gondjaival, terheivel, fájdalmaival, csalódásaival, kihívásaival, próbáival. S bizony, újra kiderül, hogy a mi hitünk még mindig nem bírja elhordozni a súlyos megterheléseket. Vagy talán éppen azért válunk újra és újra erőtlenekké, reménytelenekké, mert a Húsvét csodája történelmi eseményként valójában a hátunk mögött van, időben és térben tőlünk messze. Mi pedig itt vagyunk, élő reménység hiányában, sokszor olyan hit birtokában, ami nem bírta ki az idő próbáját a kísértések között.

Ezeknek meg kell lenniük – mondja itt Péter apostol a kisázsiai keresztyéneknek, az I. század második felében, amikor már küszöbön állt a nagy keresztyénüldözés. Ez Rómában indult a Néró császár idejében, majd kiterjedt a birodalom különböző pontjaira is. A Pontuszban, Kappadóciában, Galáciában, Ázsiában, Bithiniában elszéledt keresztyén kis közösségeknek a tagjai nem egyszer azt érezték, hogy a kísértések túl nagyok, a Jézus feltámadásába vetett hit még mindig nem elég aktív, nem elég teherbíró, és az élő reménység helyett újra belezuhannak a reménytelenség mélységébe.

Testvérek, ha mi most nem is szenvedünk a mi tájainkon keresztyénüldözéseket, mégis az élet sűrűjében, a hétköznapok próbatételei alatt rengeteg ember nyög, sóhajtozik és kesereg. Az derül ki, hogy noha sokan ünnepeltek már Húsvétot, akár nagy, tömeges templomi felvonulás keretében is, de a Húsvét utáni hétköznapok harcmezején az élő reménység még mindig nem működik igazán, és nem válik be.

Péter apostol a Jézus Krisztus feltámadásából eredezteti annak életünkre nézve vonatkozó személyes következményét és azt mondja: „Újonnan szült minket élő reménységre Jézus feltámadása által”. Romolhatatlan, hervadhatatlan reménységre, üdvösségre szült minket újjá. Kibeszélhetetlen örömre szült minket újjá, hogy kipróbált hitünk révén elérkezzünk hitünk céljához, a lélek üdvösségéhez. Így lehetne sűrítve, logikus rendbe szedni ennek a felolvasott néhány versnek a mai mondanivalóját. Élő reménységgel kezdődik tehát.

Emlékszünk, káténk 21. kérdése így hangzik: Mi az igaz hit? A válasz sűrítve így fogalmazható meg: nem csak biztos ismeret, hanem szívbéli bizalom is. Azaz szívből fakadó, élő reménység is, annak az élő személynek az irányába, akit már ismerhetünk, mert megjelent nekünk is. Minket is megszólított, már hozzánk szegődött, mint egykor a szomorú szívű emmausi tanítványokhoz az úton. Hétköznapi életünk poros útjain, mikor lógó orral bandukolunk, lehangolt lélekkel, ránk kérdez, tisztázandó szomorúságunk okát. Ilyenkor őszintén azt válaszolhatjuk, hogy a reménységünk odaveszett, hitünk nem működik, valami rövidzárlat keletkezett. Megszakadt az élő kapcsolat a mennyben lévő Fővel, s ezért mi, földi tagjai lebénulunk, szeretetben elhidegülünk, megtorpanunk, a reménység nem él és nem működik bennünk. Különösen akkor nem, amikor túl nagynak érezzük a terhet és túl soknak a próbát és a kísértést.

Nos, testvérek, nagy kérdés az, hogy a mi hitünk milyen? Valaki úgy fogalmazott, hogy a hit olyan, mint a villanyáram a huzalban. Tudjuk, hogy nem elég egy épületet felépítve beszerelni a falakba a villanyhuzalokat. Amikor kész van a belső szerelés, következik a döntő mozzanat: rákapcsolják az új épületbe beszerelt huzalokat az áramforrásra. Így lesz az épületben fény és meleg. Testvérek, ilyen a kipróbált hit, ilyen az élő reménység. Oda van kötve a mennyei forráshoz, ahhoz a Főhöz, aki feltámadott Úrként van a mennyei dicsőségben, de személyes közvetlen kapcsolatban kíván lenni velünk, földi tagjaival. Azért, hogy a reménység bennünk keringjen, mint áram a huzalban és az éltessen minket. Így nem lesz elhidegült a szeretetünk, energiaforrás nélküli a húsvét utáni hétköznapi keresztyénségünk. Legyen olyan hajtóerő a mennyei élő Fővel való kapcsolat révén, mint amilyen hajtóerő működteti a gépeket akkor, ha rá vannak kapcsolva az energiát szolgáltató áramforrásra.

Testvérek, sokan azt mondják manapság, hogy a keresztyénség krízisben van. Való igaz, rengeteg fájdalmas jel mutat erre, és hogyha különösen a nyugat európai keresztyén egyházak életét vizsgáljuk meg közelebbről, kiderül, hogy nagyon szomorú a templomlátogatási statisztika. De van olyan vélemény is, hogy Krisztus kell ugyan, de az egyház nem. Talán éppen azt akarják ezzel kifejezni, hogy éppen az egyházak hivatalosított, sokszor megmerevedett és megüresedett gyakorlata közben elveszett a Fővel való élő kapcsolat. S ez a hit nem kipróbált hit többé, ez nincs már igazán hasznunkra. Ez nem árad olyan mértékben az egyházi kereteken belül, ahogyan a hétköznapi élet harcmezején megpróbált emberek sokasága kívánná és óhajtaná.

Egy anekdota szerint egy szappan gyáros találkozott egy pappal, aki előtt hetykén kritizálta az egyházat. Azt mondta, hogy a keresztyén hitnek nincs semmi haszna, mert 2000 év óta a világ nem változott semmit. Ma is ugyanannyi bűn hemzseg az emberek életében, mint 2000 évvel ezelőtt. Sétálás közben elhaladnak egy olyan gyermek mellett, aki az utcán a porban mocskosan játszadozik. Erre azt mondja a pap a gyárosnak: - Nézze csak, uram, ezt a gyermeket! Milyen mocskos, milyen maszatos. Semmi haszna a szappannak. Erre a szappangyártó így válaszolt: - A szappan akkor jó, ha használják azt. - Nos, ugyanígy vagyunk a keresztyénséggel és az élő hittel is – mondja a lelkész. Azt használni kell.

Igen, a hitet be kell iktatni a mindennapi életünkbe, hogy élő reménységgé váljon bennünk a feltámadt Krisztus iránt. Ő kezébe veszi szennyes életünket, megtisztítja azt. Átöltöztet minket, ahogy a tékozló fiút az atyja, amikor hazaérkezett a bűnbánat és a megalázkodás útján. Az a fiú az atyjába, a megbocsátásba vetett bizalom alapján jött haza. Kiderült, hogy ez az élő reménység nem csapta be őt. Valóban működött.

Testvérek, föltehetnénk a kérdést: a Jézus feltámadásának a haszna miért nem látszik mégis igazán átütő erővel, meggyőző hatalommal a mindennapok életében?

Egyiptomban a kairói kémiai egyetem bejárata fölött ez a felirat van: „ A kémia fontos. Allah fontosabb.”Testvéreim, sokszor megszégyenítő az, hogy más vallások hívői komolyabban veszik a maguk hitét, mint a mai elkényelmesedett, különösen nyugati, de ide is beszűrődő laza és a következményeket föl nem vállaló keresztyénség.

A napokban olvastam egy nagyon érdekes könyvet. Több olyan zsidóból keresztyén hitre jutott embernek a beszámolója ez, akik komoly következményekkel számoltak akkor, amikor a zsidó hitgyakorlatukból kilépve elfogadták Jézus Krisztust Messiásnak. Egy amerikai fiatal orvosnő írja le, milyen harcába került, hogy áttérjen a felszínesen gyakorolt ószövetségi vallásáról a keresztyén hitre. Így fogalmaz: „Fő kifogásaim nem az igazság, hanem a következmények ellen voltak. Tele voltam félelemmel. Féltem, hogy életemet meg kell változtatnom, mert tudtam, hogy bűn van az életemben, és nem folytathatom így tovább az Istennel való kapcsolatomat, komolyan akarom venni.

Nem azzal van a baj, hogy a keresztyén tanítás nem igaz, vagy nem időszerű. Azzal van a gond, hogy ezen igazság elfogadásának a következményét nem akarja sok ember fölvállalni. Mert amikor szembesülök a feltámadott Krisztusban a megtestesült isteni igazsággal, menthetetlenül eszembe jutnak a bűneim. Összehasonlítva az Ő tiszta és szent életével az én nyomorult, bűnös, megkísérthető és elbukó életemet, ez a különbség irritál. Emiatt kerüli sok ember az igazsággal való szembenézést. Azért nem kell sok embernek templom, Biblia, isteni élet, mert az a szentség, aminek igényét Isten felénk támasztja, adott pillanatban perzselő a maga tisztaságával. S ezt nem bírja elviselni a szennytől és bűntől terhelt emberi lélek.

Sok ember inkább elbújik a maga istentagadása mögé, nevetségessé teszi magát azzal, hogy elfogad különböző ezoterikus, keleti, misztikus gyakorlatokat, ideológiákat vagy vallási tanokat. Ezeket normális gondolkozás alapján sokkal nehezebben lenne elfogadni és elhinni, mint a keresztyén igazságnak az egyenes és tiszta vonalvezetését. Úgy jár az ilyen ember, aki a maga kreálta tanok mögé akar rejtőzni, akár az ateizmusa, istentagadása mögé is, mint Weiss, aki szombaton találkozik a zsinagógába igyekvő rabbival. Megkérdezi tőle a rabbi: - Hova igyekszel, Weiss? – Hát a zsinagógába, uram. – Te a zsinagógába? Hát te ateista vagy. Erre Weiss így válaszol: - Igen, Uram, afelől biztos vagyok, hogy nincs isten. De hogy igaz-e az én bizonyosságom, afelől nagyon bizonytalan vagyok.

Nos, az Istent tagadó ember magatartása gyakran ilyen nevetségesen bizonytalanná lesz. Különösen akkor, ha szembesül a kipróbált keresztyén hitünk igazságával, ami élő reménységet hoz az életbe. Amelyik nem száraz, elvont fogalmi szinten működik, hanem egy személyes élő kapcsolat révén. Ami megállja a helyét akkor, amikor jön a próba, ha kiderül, hogy halálos beteg vagyok. Akkor is tudom, hogy ha elfogyatkozik is testem és szívem, megmarad egy örökségem, s ez te vagy, ó Isten, mindörökké (Zsolt. 73,26).

Ilyen örökségről beszél Péter apostol is alapigénkben. Romolhatatlan, szeplőtlen és hervadhatatlan örökségre szült minket újjá az Isten. Egy örökséget készít azoknak, akiknek hitük kipróbált hit. Értékesebb, becsesebb a veszendő, de tűzben megpróbált aranynál. „Nem segíti az arany és az ezüst ezt a népet (ti. Izráel népét), mikor rázúdul a veszedelem.” – mondta Ezékiel próféta a babiloni fogság előtt. Mert az arany és az ezüst nem segít, amikor rászakad az emberre a végveszedelem, és amikor szembe kell nézni földi létének múlandóságával. Akkor csak a Krisztus vére segít, amelyik eltörli a bűnt, amelyik megszűnteti a válaszfalat, áthidalja a szakadékot köztem és a szent Isten között. Az a nagy kérdés, hogy tudok-e örvendezni most, földi életem idejében ennek a mennyei örökségnek, ami fenn van tartva számomra? Reális lehetőségként kezelem-e ezt?

Itt akár hosszasan is beszélni kellene az üdvbizonyosság kérdéséről. Ez, sajnos egy elhanyagolt területe a sokszor felszínes vallásos életünknek. Ha ma éjjel hazaszólítana téged az Úr, tudod-e, hogy hova mész? Üdvösséged van-e? Örök életed van-e? Bizony erre a kérdésre sok ember elbizonytalanodik. S hallunk ilyen tapogatózó, bizonytalan válaszokat, hogy hát, ha megérdemeljük… de ugye nem nagyon érdemeljük meg. Hát, ha a jó cselekedeteink alapján talán-talán… de hát a mi jócselekedeteink megint nagyon kevesek. S akkor érezzük, hogy teljes a bizonytalanság ezen a téren nagyon sok ember életében. Én nem tudom, drága testvérem, aki a húsvéti ünneplésen túl vagy, te erre a kérdésre mit válaszolsz?

Péter apostol azt mondja a Kis-Ázsiában akkor élt keresztyéneknek: hisztek Krisztusban, a Feltámadottban. Noha nem látjátok, mégis hisztek benne, és kibeszélhetetlen, dicsőült örömmel örvendeztek, mert elértétek hitetek célját, a lélek üdvösségét. Igen, testvérek, a Krisztusba vetett hitünk, a hozzá kapcsolódó élő reménységünk éppen abban mutatkozik meg, hogy kibeszélhetetlen dicsőült öröm ragyog a megváltottak életében. Tudják, hogy elérték hitük célját, a lélek üdvösségét.

Testvérek, jól tudjuk, hogy csak akkor kapja meg valaki a sportolók közül a jutalmat, az érmet, ha idejében elérte a célt. Ha cél előtt két méterrel egy futó elbukik, vagy leáll, nem ő kapja meg az aranyat. A mi hitünk a maga hétköznapi gyakorlatában olyan élő reménység kell, hogy legyen, ami végigvisz minket ezen a földi küzdőtéren, a hit versenypályáján. Végig, egészen a célig, és a cél a lélek üdvössége. Sok földi cél van. Mennyi szép nagy tervet szövünk mi már gyermekkortól, s aztán 20-30 év után visszanéz a meglettebb korú ember, talán már kissé megfáradtan és csalódottan állapítja meg, hogy bizony nem minden valósult meg, és sok minden csak terv maradt. Aztán már nincs is hozzá lendülete, energiája, a külső körülmények sem megfelelőek ahhoz, hogy elérje azokat a bizonyos kitűzött célokat.

De a legszebb földi célok is egy idő után a hátunk mögött maradnak. Egy azonban a legfontosabb, és erre kellene összpontosítanunk minden energiánkkal és teljes figyelmünkkel, hogy elérjük a hitünk célját, a lélek üdvösségét. Nyilván ez nem a mi saját emberi erőfeszítésünknek lesz a jutalma, hanem a Jézus Krisztusba vetett élő reménységnek, a belé vetett hitnek a válaszaképpen Isten megelőlegez minket most, földi életünk idején azzal, hogy érezzük szívünkben az örökélet kezdetét. De ez nem olyan érzés, ami becsaphat minket, mert ezt az érzést Ő munkálja ki bennünk. Ez kapcsolatban van az üdvbizonyossággal, amiről Pál apostol így beszél élete végén: „Tudom, kinek hittem, és tudom, hogy el van téve nekem az örökélet koronája.” Tudom! Vagy, ahogy az ószövetségi nagy hitvalló Jób mondta, sok-sok megpróbáltatása, vesztesége, betegsége, szenvedése ellenére: „Tudom, az én Megváltóm él, és utoljára az én porom fölött megáll”

Tudom! Testvérek, ez a tudás messze felülmúl minden tudományt, messze leköröz minden emberi bölcsességet és értelmet. Minden intellektuális teljesítményt messze felülmúl annak a tudása, hogy én kié vagyok, kinek hiszek, és hogy az én Megváltóm él. Ezt pedig onnan tudom elsősorban, hogy engem élő reménységre szült újjá. S az, akiben eddig a reménytelenség lakott, most élő reménységre jutott. Az, aki szomorú ábrázattal, és csüggedt szívvel bandukolt az emmausi tanítványokhoz hasonlóan az úton, most Jézus Krisztussal való találkozás nyomán átváltott mennyei kibeszélhetetlen és dicsőült örömre. Ők ennek az örömnek a birtokában képesek voltak még aznap este Jeruzsálembe menni, megtenni a sötét, veszélyes utakon gyalogosan a 15 km távolságot, csakhogy a dicsőült öröm birtokában eljussanak a többi tanítványhoz, és együtt örvendezzenek annak, aki él.

Ez nem a halál utáni bizonytalan valami, hanem annak az Üdvözítőnek a hittel való megragadása, aki elhozta mennyei örökségként ide ennek az előlegét, amiből most gazdagon élhetünk úgy. Mi nem légvárakat építünk, nem hallucinálunk, mikor ezt az élő reménységet valljuk és hisszük, mert egy élő, rendíthetetlen fundamentumra, a feltámadt Jézus Krisztusra építünk. Ennek drága következményeként állunk szilárdan, és örülünk kibeszélhetetlen örömmel.

Az igehirdetés elején feltett kérdésre, hogy mi haszna Jézus feltámadásának, a Húsvét ünneplésének, gondolom, világos a válasz, egyértelmű a felelet. Ez a haszon: van élő reménységem, van mennyei örökségem, ami biztosabb, mint a földi örökség. Az a haszna, hogy elértem hitem célját. Vagy úgy, ahogy mondta Thomas Watson: „Az nem biztos, hogy holnap fölkelek még az ágyamból, de az holtbiztos, hogy kikelek a síromból”. Ez igen! A lélek üdvössége, ez az élő reménység, a kipróbált hit vallomása. S boldog, akit méltatott Isten arra, hogy ezzel őt megajándékozza. Ámen.